इसी तरह कंजरवेटिव फ्रांसोआ फियों के वोटर भी ले पेन के लिए अहम हैं. फियों को पहले चरण में करीब 20 प्रतिशत मत मिले थे. वामपंथी वोटरों का एक हिस्सा ले पेन को उनकी आर्थिक नीतियों के कारण चुन सकता है तो कंजरवेटिव वोटर सुरक्षा, आप्रवासन और अस्मिता के मुद्दे पर उनका समर्थन कर सकते हैं. ले पेन इन मतदाताओं को लुभाने की किस कदर कोशिश कर रही हैं, यह उन्होंने 1 मई को अपने भाषण में दिखाया था. कुछ जानकार वोटरों को भाषण सुनकर यह लगा कि पंक्तियां कहीं सुनी हुई हैं. सचमुच फियों ने दो हफ्ते पहले ही तीन समुद्री सीमाओं की बात की थी और पूर्व प्रधानमंत्री क्लेमेंसाँ की तरह फ्रांस को "आदर्शों का सिपाही" बताया था.